kaerle etc. doen te weten allen tegewoerdigen ende toecommende
dat wy ontfaen hebben die oitmoedige supplicatie van
willem van herpe inhoudende hoe dat omtrent baesmisse
lestleden de voirseyde suppliant ende eenen genaempt geert de
beckerere ghingen sitten drincken te humbeke in een taveerne
aldaer zy vonden oic sitten drincken te weten een wilen
jan van erpe heyn van nieren coppen bosch ende meer andere
beneden zittende ende peter tambuysere met zynen
geselscape boven zittende welcke jan ende peter groete
woerden gehadt hadden ende de selve peter hoerende den
voirseyden suppliant beneden is afgecomen hebbende een javeline in zijn
handt de welcke hy sette byder schouwen aldaer de voirseyden wylen
jan van erpe sat in zyn gelach dwelck siende de selve jan vraegt
totten voirnoemden peter waerommme hy zyn javeline aldaer zette zegghend
waert dat hy wilde dat hy quame drincken waer op de voirnoemde peter
antwoerde dat hy niet drincken en wilde met meer andere we$$
die zy onderlingen hadden zoe dat ten lesten de voirseyden peter seyde
totten voirnoemde wilen jan van erpe wildy uyt hebben compt daerbuy
makende teeken totten voirseyden suppliant dat hy hem volgen soude dwelck
hy dede mits dat zy van grooter kennissen ende commersatien waeren
ende alsoe vuytgaende zoe hebben den voirseyden heyn van mieren ende
coppen bosch hinere messen vuytgetrocken maer zyn inde kokere
bluven staen de dwelck ziende de voirseyden peter ende suppliant zyn weder
in de kokerne gecomen ende daer comende zoe heeft de voirseyde wylen
jan van erpe eenen pot biere genomen omme daer mede den suppliant
peter te worpen dwelcke siende de selve suppliant ende dat de voirseyde
heyn ende coppen hinere messen noch al bloot hadden ende nae hy
hieuwen ende sloegen heeft totten voirseyden wylen jan van erpe ge$$$$
drie oft vier weysen jan wert u oft ic sal u selve op u lyf $$$$
ende alsdaen worde de selve suppliant gequetst in zyn handt maer $$$$
weet niet van wien dwelck hy ziende ende beduchtende gegremer
te wesen vanden lyve heeft vuyt verhithenden van woede ende om
zyn lyf te verwerene zyn brootmes genomen ende daer mede
den voirseyden wylen jan van erpe de welcke alder boorte stont
gegeven eenen steecke alleenlick van welcken steke hy gevaren
is van levende lyve ter doot ende hoe wel hem tselve feyt ende
dootslach hertelycken leet is ende dat hy daer van paene ende
satisfactie gedaen heeft tegens partie $$$$ $$$$ beduchtende
righeur van iusticien heeft hem $$$$sichtent geabsenteert
vuyt onsen landen ende heerlicheyden ende en soude aldaer niet
dorren wederkeeren hanteren noch comerseren ten zy dat
onse gracie ende genade hem hier op verleent wordde ons
daer om oitmoedelyck biddende zoe eest dat wy de genaempte
compassie ende medelyden hebbende metten voirseyden suppliant ende
willende hem in deser gracie ende genade prefereren den rigeur
ende strancheyt van iustitien zunderlinge in faveure van onse
blyde wedercompste uuyt onse coninckrycken van spaengien
in onsen landen van herwaerts over ende besonder in de scone
stede van mechelen hebben den selven suppliant inden gevalle
als boven geremitteert quytgesconden ende vergeven remitteren
schelden quyte ende vergheven uuyt onser zunderlingen gracie
by desen de misdaet ongeval ende dootslach voirseyden mitsgaders
oick alle peinen ende amenden corporelle ende criminelle daer
tegens onse hoocheyt ende iusticie eenichsins mogen hebben
ontgaen ende hebben hem dien aengaende gerestitueert
ende gestelt restitueren ende stellen by desen tot zyn goede
famen ende namen in onsen voirseyden lande van brabant ende
allen anderen onsen landen ende heerlicheden ende tot zynen
goeden noch ter tyt niet geconfisqueert zynde soe verre daer
eenige waren imponeerten hier op een eeuwich zwigen ende
sylence onsen procureur generael ende allen anderen onsen rechteren
iusticien ende officieren onser voirseyden lants van brabant hoedanige
die zyn oft wesen moghen satisfactie nochtans yerst ende
alvoeren gedaen der partyen geinteresseert zoe verre daer
eenige toe stonde ende die noch niet gedaen en waere civilyck
alleenlyck behoudelick nochtans dat de voirseyde suppliant
gehouden zal zijn voirseyden feyt ende dootslach tegens ons
civiler te beteren naer gelegentheyt vander mesdaet ende
faculteyt van zyne goeden ende oick te betalen die redelicken
costen van iustitien indien datter eenige gedaen oft
naegevolcht zyn voir taxatien ende arbitrage van onsen
lieven ende getruwen die cancellier ende luden van ons
rade in brabant die wy daer toe committeren ontbieden
daer omme ende bevelen den selven onzen cancellier ende
luyden van onsen voirseyden rade in brabant dat voir hem luyden
geroupen dieghene die behoren geroepen te zyne $$$$
wel ende diechdelick ter verificatie ende interinemente van
desen ende dat gedaen ende voirseyden civile boete getaxeert
gearbitreert ende betaelt in handen vanden ghenen van
onsen rentmeesteren ende oft anderen onseren officieren diet aengaen
sal de welcke gehouden wert daer af ontfanck te maeken
* rekening bewijs ende reliqua te doene tot onsen prouffite
metten anderen penninge van zyn ontfangen zy onzen drossaert
van brabant ende allen anderen onsen ende der smaelere
heeren rechteren iustitieren ende officieren tegenwoerdich
ende toecommende dien dit aengaen ofte aenroeren sal mogen
hueren stedehouderen ende eenen yegelicken van hem bysonder
zoe hem toebehoren sal doen laten ende gedoegen den
voirseyden willem van erpe suppliant van desen onsen tegenwoerdige
gracie remisserende ende pardoene ende van alden inhouden
van desen inder voegen ende manieren voere $$$$
$$$$ $$$$ volcomelic ende eewicher gemeten ende
gebruycken zonder hem te doen ofte laeten geschien nu
noch in toecomen tyden eewich hinder stootletsel ende
moeyenisse aen lyf noch aen goet ter contrarien in
eeniger manieren maer indien zyn lyf oft eenige
van zyn voirseyden onverbeurde goeden zoe voirseyden is daer
omme naemaels gevangen gearresteert oft $$$$
waren dat zy die stellen ende setten ter stont ende
zonder vertreck tot geheele ende volcommen delivrancie want
ons alsoe gelieft ende ten eynde dat dit goet vast ende
gestadich blyve tot eeuwigen dagen zoe hebben wy onsen
segel hier aen doen hangen behoudelic in anderen
saken ons recht ende eene yegelicken tzyne in allen gegeven
in onser stadt van mechelen in de maent van september
int iaer onsen heeren duysent vijfhondert ende twintich
ende van onsen rycken te weten vanden roomschen $$$$
ende van spaengien tvyfste ? aldus stont gescreven
boven op te plycke byden coninck in zynen rade
ende geteekent haneton
en noch $$$